RAPPORT FRA KOMMISSIONEN TIL EUROPA-PARLAMENTET OG RÅDET

om anvendelsen af direktivet om posttjenester

(direktiv 97/67/EF, ændret ved direktiv 2002/39/EF og 2008/6/EF)

1.Denne rapport om anvendelsen redegør for, hvordan direktivet om posttjenester er blevet gennemført, og hvordan postmarkedet udvikler sig

I februar 2008 vedtog Europa-Parlamentet og Rådet direktiv 2008/6/EF (herefter "det tredje postdirektiv"), som indførte retsgrundlaget for gennemførelsen af det indre marked for posttjenester ved at tilvejebringe de sidste lovgivningsmæssige skridt i processen for en gradvis markedsåbning. Deri blev der fastsat en frist for fuldstændig markedsåbning til den 31. december 2010 for 16 medlemsstater og den 31. december 2012 for de (dengang) resterende 11 medlemsstater. Det tredje postdirektiv har også styrket de nationale forvaltningsmyndigheders opgaver og kompetencer, ændret den måde, hvorpå postbefordringspligten kan leveres og finansieres, fordret adgang til visse dele af postinfrastrukturen og udvidet bestemmelserne om forbrugerbeskyttelse samt krævet, at Kommissionen yder bistand til medlemsstaterne med hensyn til direktivets gennemførelse, herunder beregningen af eventuelle nettoomkostninger ved befordringspligten.

Artikel 23 i direktiv 2008/6/EF pålægger desuden Kommissionen at aflægge rapport om anvendelsen af direktivet til Europa-Parlamentet og Rådet hvert fjerde år med relevante oplysninger om udviklingen i sektoren. Selv om denne bestemmelse fastsætter, at der skal forelægges en rapport senest i december 2013, blev rapporten udsat for at give tid til at undersøge de første konsekvenser af en fuld markedsåbning i alle medlemsstater.

Denne rapport om anvendelsen giver en oversigt over, hvordan direktivet om posttjenester (direktiv 97/67/EF som ændret ved direktiv 2002/39/EF og 2008/6/EF) er blevet gennemført i hele Den Europæiske Union, og de vigtigste udviklinger, der har fundet sted på postmarkedet siden december 2008. I overensstemmelse med artikel 23 i direktiv 2008/6/EF indeholder den oplysninger om økonomiske, sociale og beskæftigelsesmæssige mønstre og teknologiske aspekter samt om tjenesternes kvalitet. Rapporten om anvendelsen ledsages af et arbejdsdokument fra Kommissionens tjenestegrene, som indeholder yderligere detaljerede oplysninger og omfatter et bilag om beregningen af nettoomkostningerne ved befordringspligten.

Der er blevet anvendt forskellige kilder til at udarbejde rapporten og arbejdsdokumentet fra Kommissionens tjenestegrene, herunder også undersøgelser om Main Developments in the Postal Sector (2008-2010), Pricing behaviour of postal operators, Main Developments in the Postal Sector (2010-2013), en række rapporter udarbejdet af Gruppen af Europæiske Forvaltningsmyndigheder for Posttjenester (ERGP), bidrag fra postdirektivudvalget og Postal User Forum, Eurostat-data frem til 2012 samt Kommissionens egne statistikker om posttjenester for perioden efter 2012 efter Eurostats afgørelse om at ophøre med den specifikke indsamling af statistiske oplysninger vedrørende postsektoren såvel som tal fra Verdenspostforeningen (UPU). I betragtning af det tidsinterval, der gør sig gældende i forbindelse med indsamling og udarbejdelse af statistikker, er de seneste tilgængelige statistikker i mange tilfælde fra 2013, men, hvor det har været muligt, er der blevet anvendt nyere oplysninger til at give en indikation af den seneste udvikling.

2.Økonomisk overkommelige og pålidelige post- og pakketjenester er stadig af afgørende betydning for det indre marked

Posttjenester spiller fortsat en afgørende rolle i hele Den Europæiske Union, selv om denne rolle er under forandring, i takt med at nye teknologier fremmer både den elektroniske post og en stigende mængde onlinekøb. Evnen til at sende breve og pakker, der skal ankomme inden for et bestemt tidsrum og til en bestemt pris til alle dele af Den Europæiske Union, er fortsat væsentligt medvirkende til den sociale, økonomiske og territoriale samhørighed og udviklingen af det indre marked. Det enorme potentiale i e-handel indebærer, at økonomisk overkommelige og pålidelige pakkeleveringstjenester er vigtigere end nogensinde for at kunne bidrage til at udnytte potentialet i det digitale indre marked.

3.Det uafhængige myndighedstilsyn er blevet bedre, selv om det er nødvendigt med et styrket tilsyn af pakkemarkedet for at kunne holde trit med ændringerne på markedet

Nationale forvaltningsmyndigheder spiller fortsat en afgørende rolle med hensyn til at underbygge og føre tilsyn med anvendelsen af og sikre overensstemmelse med direktivet om posttjenester i medlemsstaterne. De kombineres i stigende grad med forvaltningsmyndigheder inden for andre kommunikationstjenester (f.eks. elektroniske kommunikationstjenester, radio- og TV-spredningstjenester). Gruppen af Europæiske Forvaltningsmyndigheder for Posttjenester (ERGP), som blev oprettet i 2010, har forbedret konsultationen, koordinationen og samarbejdet mellem de nationale forvaltningsmyndigheder på europæisk plan .

Historisk set har de nationale forvaltningsmyndigheder en tendens til at fokusere på breve. I betragtning af den faldende brevmængde og det stigende antal pakker som følge af e-handelen, er det nødvendigt med et styrket myndighedstilsyn med og mere omfattende oplysninger om pakkemarkedet for at få et fuldstændigt og nøjagtigt billede af de samlede post- og pakkemarkeder og udvikle det fulde potentiale af det digitale indre marked.

4.En økonomisk overkommelig og pålidelig befordringspligt for breve